CELEX: 32014D0165
Language: sl
Date: 2014-03-03 00:00:00
Title: 2014/165/EU: Sklep Sveta z dne 3. marca 2014 o pooblastitvi držav članic za ratifikacijo Pogodbe o trgovini z orožjem v interesu Evropske unije

25.3.2014   
            
            
               SL
            
            
               Uradni list Evropske unije
            
            
               L 89/44
            
         
      SKLEP SVETA
   
   z dne 3. marca 2014
   o pooblastitvi držav članic za ratifikacijo Pogodbe o trgovini z orožjem v interesu Evropske unije
   (2014/165/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 114 in člena 207(3) Pogodbe v povezavi s členom 218(6)(a)(v) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:
   
               (1)
            
            
               Svet je 11. marca 2013 pooblastil Komisijo, da se v okviru Združenih narodov pogaja o vprašanjih Pogodbe o trgovini z orožjem, ki so v izključni pristojnosti Unije.
            
         
               (2)
            
            
               Generalna skupščina Združenih narodov je 2. aprila 2013 sprejela besedilo Pogodbe o trgovini z orožjem. Generalna skupščina je poleg tega od generalnega sekretarja kot depozitarja pogodbe zahtevala, naj omogoči, da bo pogodba od 3. junija 2013 odprta za podpis, in vse države pozvala, naj razmislijo o tem, da bi postale njene podpisnice, nato pa v skladu s svojimi ustavnimi postopki čim prej tudi njene pogodbenice.
            
         
               (3)
            
            
               Cilj Pogodbe o trgovini z orožjem je zagotoviti najvišje možne skupne mednarodne standarde za reguliranje ali izboljšanje reguliranja mednarodne trgovine s konvencionalnim orožjem ter preprečiti in zatreti nedovoljeno trgovino s konvencionalnim orožjem in preprečiti njegovo preusmerjanje. Države članice so izrazile svoje zadovoljstvo glede izida pogajanj in pripravljenost, da nemudoma začnejo s podpisovanjem in ratifikacijo Pogodbe o trgovini z orožjem.
            
         
               (4)
            
            
               Nekatere določbe Pogodbe o trgovini z orožjem se nanašajo na vprašanja, ki so v izključni pristojnosti Unije, saj spadajo na področje uporabe skupne trgovinske politike ali vplivajo na pravila notranjega trga za prenos konvencionalnega orožja in eksploziva.
            
         
               (5)
            
            
               Evropska unija ne more podpisati in ratificirati Pogodbe o trgovini z orožjem, saj so lahko njene pogodbenice samo države.
            
         
               (6)
            
            
               27. maja 2013 je Svet sprejel Sklep 2013/269/SZVP, o pooblastitvi držav članic, da v interesu Evropske unije podpišejo Pogodbo o trgovini z orožjem (1).
            
         
               (7)
            
            
               Zato bi moral Svet v skladu s členom 2(1) Pogodbe o delovanju Evropske unije glede vprašanj, ki so v izključni pristojnosti Unije, države članice pooblastiti, da v interesu Unije ratificirajo Pogodbo o trgovini z orožjem–
            
         SPREJEL NASLEDNJI SKLEP:
   Člen 1
   Države članice so pooblaščene, da glede vprašanj, ki so v izključni pristojnosti Unije, v interesu Unije ratificirajo Pogodbo o trgovini z orožjem.
   Člen 2
   Ta sklep je naslovljen na države članice.
   
      V Bruslju, 3. marca 2014
      
         
            Za Svet
         
         
            Predsednik
         
         I. MICHELAKIS
         
      
   
   
      (1)  UL L 155, 7.6.2013, str. 9.